Skep ’n tuiskantoor | SARIE
Skep ’n tuiskantoor	deur Gaynor Siljeur
Al hoe meer mense werk van die huis af en met huise wat kleiner raak, moet jy dalk jou tuiskantoor in jou leefruimte inrig. Só kan jy dit doen:
Gebruik ’n erfstuk
’n Bal-en-kloulessenaar lyk weer modern met ’n nuwe laag verf. Voeg ’n moderne perspeksstoel en vinielplakker by en dit pas in by die kontemporêre styl. Die laaie is lekker om los goed vinnig in weg te pak.
Uit die ysterwarewinkel
Koop bokkiepote en laat saag ’n groot genoeg blad vir jou lessenaar. Verf die blad in ’n kleur(e) wat by jou dekor pas.
Dié ontwerpersbokkietafel skakel stylvol in by die leefvertrek. Die glasblad is ’n goeie keuse, want dit maak die tafel “onsigbaar”. Hoewel byna niks in die kantoor weggepak word nie, is dit goed georden met die lêers en bêrebokse wat inpas by die kleurskema.
Modern en lig
Met sy skoon, moderne lyne en blonde hout sal hierdie lessenaar (R4 995) van Weylandts by enige dekorstyl inpas.
Prakties en veeldoelig
Dié kompakte lessenaar (R1 700 by uitsoek-takke van Game) sal voor jou bed ewe tuis wees as ’n ruim bedkassie.